CELEX: 32014D0386
Language: sk
Date: 2014-06-23 00:00:00
Title: Rozhodnutie Rady 2014/386/SZBP z  23. júna 2014 o obmedzeniach týkajúcich sa tovaru s pôvodom na Kryme alebo v Sevastopole, ktoré sú reakciou na nezákonné pripojenie Krymu a Sevastopola

24.6.2014   
            
            
               SK
            
            
               Úradný vestník Európskej únie
            
            
               L 183/70
            
         ROZHODNUTIE RADY 2014/386/SZBP
   z 23. júna 2014
   o obmedzeniach týkajúcich sa tovaru s pôvodom na Kryme alebo v Sevastopole, ktoré sú reakciou na nezákonné pripojenie Krymu a Sevastopola
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:
   
               (1)
            
            
               Hlavy štátov alebo predsedovia vlád členských štátov Únie 6. marca 2014 dôrazne odsúdili nevyprovokované narušenie ukrajinskej suverenity a územnej celistvosti zo strany Ruskej federácie.
            
         
               (2)
            
            
               Rada 17. marca 2014 prijala rozhodnutie 2014/145/SZBP (1) o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny.
            
         
               (3)
            
            
               Európska rada na svojom zasadnutí 20. – 21. marca 2014 dôrazne odsúdila nezákonné pripojenie Krymskej autonómnej republiky (ďalej len „Krym“) a mesta Sevastopol (ďalej len „Sevastopol“) k Ruskej federácii a zdôraznila, že toto pripojenie neuzná. Európska rada konštatovala, že vo vzťahu ku Krymu by sa na účely urýchleného vykonania mali navrhnúť určité hospodárske, obchodné a finančné obmedzenia.
            
         
               (4)
            
            
               Valné zhromaždenie Organizácie Spojených národov prijalo 27. marca 2014 rezolúciu 68/262 o územnej celistvosti Ukrajiny, v ktorej potvrdilo svoj záväzok voči zvrchovanosti, politickej nezávislosti, jednote a územnej celistvosti Ukrajiny v rámci jej medzinárodne uznávaných hraníc, podčiarklo neplatnosť referenda, ktoré sa na Kryme uskutočnilo 16. marca 2014, a vyzvalo všetky štáty, aby neuznali akékoľvek zmeny postavenia Krymu a Sevastopola.
            
         
               (5)
            
            
               Rada sa za týchto okolností domnieva, že by sa mal zakázať dovoz tovaru s pôvodom na Kryme alebo v Sevastopole do Európskej únie, a to s výnimkou tovaru s pôvodom na Kryme alebo v Sevastopole, ktorému vláda Ukrajiny vydala osvedčenie o pôvode.
            
         
               (6)
            
            
               S cieľom zabezpečiť, že opatrenia stanovené v tomto rozhodnutí sú účinné, malo by nadobudnúť účinnosť dňom nasledujúcim po jeho uverejnení.
            
         
               (7)
            
            
               Na vykonanie určitých opatrení je potrebná ďalšia činnosť Únie,
            
         PRIJALA TOTO ROZHODNUTIE:
   Článok 1
   1.   Dovoz tovaru s pôvodom na Kryme alebo v Sevastopole sa zakazuje.
   2.   Zakazuje sa poskytovať, priamo alebo nepriamo, finančné prostriedky alebo finančnú pomoc, ako aj poistenie a zaistenie súvisiace s dovozom tovaru s pôvodom na Kryme alebo v Sevastopole.
   Článok 2
   Zákazy stanovené v článku 1 sa neuplatňujú na tovar s pôvodom na Kryme alebo v Sevastopole, ktorý bol ukrajinským orgánom sprístupnený na účely kontroly, ktorý ukrajinské orgány skontrolovali a ktorému vláda Ukrajiny vydala osvedčenie o pôvode.
   Článok 3
   Zákazmi stanovenými v článku 1 nie je do 26. septembra 2014 dotknuté plnenie zmlúv uzavretých pred 25. júnom 2014 alebo doplnkových zmlúv, ktoré sú potrebné na plnenie takýchto zmlúv a ktoré sa majú uzavrieť a vykonať najneskôr do 26. septembra 2014.
   Článok 4
   Zakazuje sa vedome a úmyselne sa zúčastňovať na činnostiach, ktorých cieľom alebo výsledkom je obchádzanie zákazov ustanovených v článku 1.
   Článok 5
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Toto rozhodnutie sa uplatňuje do 23. júna 2015.
   Toto rozhodnutie podlieha neustálej revízii. Ak Rada dospeje k záveru, že jeho ciele neboli dosiahnuté, podľa potreby sa obnoví alebo zmení.
   
      V Luxemburgu 23. júna 2014
      
         
            Za Radu
         
         
            predsedníčka
         
         C. ASHTON
      
   
   
      (1)  Ú. v. EÚ L 78, 17.3.2014, s. 16.